AfriForum vra Sanral-raad om finaal af te sien van tolheffingsDie burgerregte-organisasie, AfriForum, het Woensdagoggend in Pretoria tydens ŉ voorlegging aan Sanral se raad, versoek dat Sanral en die regering finaal moet afsien van planne om tolgeld op Gautengse hoofweë te hef. Volgens AfriForum is dit onhoudbaar dat sowat ŉ derde van koste van die Gautengse hoofweë, aangegaan word om toltariewe te kan verhaal. Die organisasie meen dat daar meer koste-effektiewe verhalingsmetodes soos brandstofheffings is wat die las op verbruikers aansienlik kan verlaag. Volgens Kallie Kriel, uitvoerende hoof van AfriForum, het sy organisasie Sanral ook daarop gewys dat die voorgestelde toltariewe die Mededingingswet, 1998, spesifiek artikel 8(a), sal oortree. “Geen dominante maatskappy mag sy dominante posisie misbruik om buitensporige tariewe te hef nie,” het Kriel gesê. Kriel het Sanral aangemoedig om die mededingingskommissie te nader om uitsluitsel hieroor te verkry, en aangedui dat AfriForum van voorneme is om die kommissie te nader, sou die regering besluit om die tolstelsel wel in te stel. Kriel het gesê AfriForum besef dat uitgawes reeds vir die voorgestelde tolstelsel aangegaan is, maar dat die vermorsde uitgawes aansienlik meer sal word as daar net ter wille van uitgawes wat reeds aangegaan is met tolheffings voortgegaan word. “Wanneer ŉ motoris ŉ verkeerde afrit vat en na 20 km die fout besef, bly dit ŉ beter opsie om so gou as moontlik om te draai en die gemorsde kilometers te verwerk, as om aan te hou om in die verkeerde rigting te ry en nog gemorsde kilometers af te lê. Net so is dit nou tyd vir Sanral om ‘om te draai’ en so spoedig moontlik af te sien van die voorgestelde tolstelsel,” het Kriel bygevoeg.